open-index/open-wikipedia-markdown huggingface dataset:
Sinine ülihiid

**Sinine ülihiid** on väga hele ja kuum täht, mida sageli nimetatakse OB superhiiuks. 

Sinised ülihiiud asuvad Hertzsprungi-Russelli diagrammi vasakus ülanurgas ja põhijadast paremal. Need on suuremad kui Päike, kuid väiksemad kui punased ülihiiud. Siniste ülihiidude pinnatemperatuur on 10 000–50 000 K ja heledus ligikaudu 10 000 kuni miljon korda suurem kui Päikesel. Astronoomid on leidnud rohkem põhijadajärgseid siniseid ülihiide, kui teoreetilised mudelid on ennustanud ning mis eeldavad, et sinised superhiiglased on lühiajalised. Selle tulemuseks on sinise ülihiiglase probleem, kuigi ebaharilikud tähtede interjöörid võivad seda seletada.

Sinised ülihiiud on näiteks Alnitak, Deeneb, Riigel ja Zeta Puppis.

## Vaata ka
* Sinine hiid

## Viited
Barraquito

**Barraquito** [parra-kii-to] või **zaperoco** on Tenerifelt pärit magus kohvijook. 

Seda serveeritakse keskmises või kõrges klaasis kihtidena, kuna selle koostisosad on erineva tihedusega. Tüüpiliselt on koostisosadeks kondenspiim, liköör, espresso ja vahustatud piim. Likööriks on tavaliselt Licor 43 või Tia Maria. Jooki kaunistatakse jahvatatud kaneeli ja sidruni- või laimikoorega. Soovi korral serveeritakse seda ka alkoholita.

Põhja-Tenerifel Buenavista ja Puerto de la Cruzi vahelisel alal kutsutakse jooki ka "zaperoco". Santa Cruzis ja La Lagunas viitab barraquito kondenspiima ja täispiimaga tehtud kohvile, mida mujal nimetatakse *leche-lecheks.*

## Valmistamine
Igal baarmenil on oma retsept, kuid siin on näide ühest:

Esmalt lisa klaasi kondenspiim, siis liköör, kohv ja piim ning puista peale kaneeli ja riivitud sidrunikoort. Kui soovite jooki teha kihtidena, järgige eelnevalt järjekorda vastavalt vedelike suhtelisele tihedusele ja stabiliseerige kihid lusika abil. Olenevalt, kus jooki tellid, serveeritakse seda ka kas vahustatud piima või vahukoorega.

## Viited
Kommunaar (tekstiilivabrik)

**Tekstiilivabrik Kommunaar** oli Eesti tekstiilivabrik aastatel 1940–1946, mis tegutses Tallinnas Kalamajas.

AS Tekstiilivabrik Oskar Kilgas (aadressil Tööstuse tänav 50, tänapäeval aadressidel Peetri tänav 3, 5 ja 7) riigistati 26. juulil 1940. Augustis allutati ettevõte ENSV Kergetööstuse Rahvakomissariaadi tekstiiltööstuse peavalitsusele. 20. septembril 1940 nimetati riigistatud ettevõte Tekstiilivabrik Oskar Kilgas ümber Tekstiilivabrik Kommunaariks.

17. oktoobril 1940 liideti Kommunaariga tekstiiltööstused UÜ „Kudur", J. Loorberg & Ко.

Augustis 1941 hävitas Tallinnast põgenev punavägi vabriku. Hävingust pääsenud väikese masinapargiga koliti Balti manufaktuuri ühte punaste hävitamisest terveks jäänud korpusesse, kus alates 1942. aasta juulist toodeti õmblusniiti ja sokke Saksa sõjaväe jaoks.

Septembris 1944 ei pidanud Eesti NSV valitsus ettevõtte taastamist endise Peetri tehase hoonetes otstarbekaks ning pärast paariaastast töötamist Balti manufaktuuri ruumes liideti taas Kommunaari nime kandva ettevõtte niidiosakond 1. jaanuaril 1946 Balti manufaktuuriga. Hoonetesse Kalamajas kolis Nõukogude merevägi, kes hakkas seal taas tegelema laevaehituse ja -remondiga.

## Viited

## Kirjandus
*Maie Pihlamägi. "Oskar Kilgase trikoo- ja sukatööstuse lugu, 1923–1946". Vana Tallinn nr 30, september 2020. Lk 147–179
Thomas Shelby

**Thomas Michael Shelby** on Briti impeeriumi ajastut kujutava kriminaaldraama Peaky Blinders peategelane. Ta on mustlasjuurtega esimese maailmasõja veteran, kelle kriminaalne ettevõte asub Birminghamis. 

Tegelaskuju kehastab iiri näitleja Cillian Murphy, kes on Shelby kehastamise eest võitnud kaks Iiri filmi- ja teleauhinda ning kaks riiklikku teleauhinda. Tegelane on pälvinud kriitikute tunnustuse.

Kriminaaldraama narratiiv algab 1919. aastal ja keerleb suuresti Shelby ja Grace Burgessi armastuse ning inspektor Campbelli ja Shelby vaheliste halbade suhete ümber. Sarja hilisemates osades on keskseks teemaks Shelby suhe maffiabossi Alfie Solomonsiga.

Peaky Blindersi režissöör Steven Knight valis Cillian Murphy isiklikult välja, et ta kehastaks Thomas Shelbyt.

## Vaata ka

* Cillian Murphy (näitleja, kes kehastab Thomas Shelbyt)

## Viited
Patrimonialism

**Patrimonialism** on valitsemisvorm, mis põhineb valitseja isiku ja tema koja mõjuvõimul. Patrimonialism pole mitte niivõrd valitsemise vorm kui valitsemise stiil. Patrimonialistlik valitseja valitseb isikliku lojaalsuse alusel, mis tuleneb patrooni-kliendi suhetest, isiklikest lojaalsustest, sugulussidemetest ja nende kombinatsioonidest. Patrimonialism on tihedalt seotud korruptsiooni ja oportunismiga. Selle valitsusvormiga võib kaasneda riigi arengu allakäik ja riigi nõrk võimekus. 

Patrimonialismi näideteks sobivad varauusaegsed Euroopa kuningad, samuti sultanid, maharadžad või Rooma paavst, kes võisid ainuisikuliselt teha tervete riikide või impeeriumide saatust määravaid otsuseid.

## Näited
Patrimonialismi naasmine tänapäeval ohustab politoloogia professorite Stephen E. Hanson ja Jeffrey S. Kopstein hinnangul demokraatiat, kuna patrimonialistlikud valitsejad ei tee vahet enda ja riigi rahakotil ning enda ja riigi või rahvuslikel huvidel. Patrimonialismi puhul juhitakse riiki nagu juhi isiklikku maavaldust või ettevõtet. Sellise valitsemisstiili parimad praegusaegsed näited on Vladimir Putini Venemaa, Orbáni Ungari, Õiguse ja Õigluse partei Poolas ning 2025. aastast ka president Trump oma meeskonnaga. Freedom House'i 2018. aasta aruandes seostatakse pikalt Keskerakonna valitseda olnud Tallinna patrimonalismiga.

## Tunnused
Patrimonalism põhjustab avaliku ja erasektori sulandumist. Leiab aset autokraatlikes režiimides ja oligarhias. Võimul on kõrgem- või keskklass, kellele tavaliselt allub ka sõjavägi. Patrimonialistlikku valitsemist iseloomustab bürokraatlikele protseduurireeglitele vastandumine. Max Weberi kohaselt võib juhi võimu legitiimsus tugineda kas bürokraatlikele protseduurireeglitele juhi paika panemiseks või patrimonialistlikule arusaamale riigijuhist kui isakesest, kelle võim tugineb tema isikule. See ei ole seotud mingite institutsioonide või reeglitega, vaid pigem ongi eesmärk institutsioonid ja formaalsed reeglid asendada personaalse, mitteformaalse autoriteediga. Sarnast võimumudelit, kus juhtimine taandub lojaalsusele ja suhetele, sõprade soosimisele ja päris või näiliste vaenlaste karistamisele, võib leida nii eri hõimude juures kui ka kuritegelikes organisatsioonides.

## Suhe teiste valitsemisvormidega
Patrimonialismi otsene vastand pole mitte demokraatia, vaid kindlaid protseduurireegleid järgiv riigikorraldus. Erinevalt klassikalisest autoritaarsusest võib patrimonialism demokraatiaga mõnda aega koos eksisteerida. Hanson ja Kopstein rõhutavad, et ka demokraatlikult võimule saanud riigijuht võib soovida valitseda patrimoniaalselt ning asuda riigiadministratsiooni (nn süvariiki) lammutama, et soosida ning aidata võimu juurde oma sõpru ja pereliikmeid. Demokraatia ei pea patrimonialistlikule valitsejale kaua vastu ning patrimonialistlikud liidrid ei suuda vältida autoritaarse süsteemi kehtestamist. Isegi kui autoritaarse riigikorra kehtestamist õnnestub vältida, on patrimonialismi tagajärjed demokraatlikule ühiskonnale negatiivsed, sest riigiaparaat asendub kiiresti üleüldise ebakompetentsuse ja korruptsiooniga.

## Vaata ka
* diktatuur
* türann
* autoritarism

## Viited
Tsenseerimata raamatukogu

**Tsenseerimata raamatukogu** (ing k *Uncensored Library*) on *[[Minecraft|Minecrafti]]* server ja kaart, mille on välja andnud Reporters Without Borders (RSF) ja mille on loonud BlockWorks, DDB Berlin, ja .monks et püüda vältida tsensuuri riikides, kus puudub ajakirjandusvabadus. Raamatukogu sisaldab keelatud ajakirjanduslikku sisu Mehhikost, Venemaalt, Vietnamist, Saudi Araabiast, Egiptusest, Brasiiliast, Valgevenest, Iraanist ja Eritreast. Igale riigile antakse terve tiib, millest igaüks sisaldab mitmeid keelatud artikleid. Raamatukogu ilmus 12. märtsil 2020, ülemaailmsel kübertsensuuri vastasel päeval. Raamatukogusse pääseb kaardi alla laadimisega ametlikult veebisaidilt või luues ühenduse oma Minecrafti serveriga.

## Disain
Raamatukogu on suuremahuline projekt, mis on ehitatud neoklassitsistlikus arhitektuuri stiilis. Disaini eesmärk on jäljendada tuntud institutsioone, nagu New Yorgi avalik raamatukogu, ning stilistiliselt vihjata autoritaarsetele struktuuridele, mida projekt püüab on õõnestada. Raamatukogu on ehitatud enam kui 12,5&nbsp;miljonist *Minecrafti* plokist.

## Vorming
Kõigil üheksal raamatukoguga hõlmatud riigil ja ka organisatsioonil Piirideta Reporterid on individuaalne tiib, mis sisaldab mitmeid artikleid, mis on saadaval inglise keeles ja originaalkeeles, milles artikkel on kirjutatud. Raamatukogu tekstid sisalduvad mängusiseste raamatute üksustes, mida saab avada ja asetada alustele, et neid saaks korraga lugeda mitu mängijat. Need artiklid käsitlevad valdavalt tsensuuri, ebaõiglast karistamist ja muud autori valitsuse kriitikat. Iga riigi ruumi sisearhitektuur sümboliseerib vastavat riigi ainulaadset olukorda ja ajakirjanduslikke probleeme. Lisaks on raamatukogus keskne ruum, kus on kirjeldatud iga indeksiga hõlmatud riigi ajakirjandusvabaduse indeks ja ajakirjandusvabaduse seisukord, ning Mehhiko sektsioon sisaldab mälestusmärke ajakirjanikele, kes tapeti nende kirjutiste tõttu. 2020. aasta märtsis oli raamatukogus üle 200 erineva raamatu.

Raamatukogu üks ruum kajastab koroonapandeemia mõju ajakirjandusele, sisaldades raamatuid 10 riigi ( Brasiilia, Hiina, Egiptus, Ungari, Iraan, Myanmar, Põhja-Korea, Venemaa, Tai ja Türkmenistan ) kohta, et näidata, kuidas on mõjutatud viirusest teatamine igas riigis.

## Tunnustus
Projekt pälvis 2022. aasta Peabody auhinna interaktiivses kategoorias.

Tsenseerimata raamatukogule Peabody auhinna andmisel kirjeldas Peabody veebisait raamatukogu kui "pressivabaduse monumenti ja uuenduslikku tagaust juurdepääsul tsenseeritud sisule".

## Vaata ka

* Vikipeedia tsenseerimine
* vaikiv ajastu
* Liisil oli punane pliiats

## Viited
Jacob Johann Kelchen

**Jacob Johann Kelchen** (19. november 1818 Tallinn – 25. mai 1883 Tallinn) oli ettevõtja Tallinnas, Johann Kelcheni trükikoja omanik.

Jacob Johann Kelchen sündis vabakslastud kingsepa Abram Kelcheni pojana. 

Alates 15. veebruarist 1834 oli Kelchen Lindforsi pärijate trükkali Friedrich Gotthilf Montagi õpilane-kirjaladuja, 1852. aastal astus ta Tallinna kodanikuks ja 1853. aastal avas ta Tallinnas aadressil Niguliste tänav 16 isikliku trükikoja. 

Kelchen müüs 1860. aastal osa oma trükikoja sisustusest Tallinna Theodor Dietrich Witgenstein Lutheri tütarlaste vaestekooli õpetajale Johann Arro Diesfeldile (kelle juhtimisel läks trükikoda 1862. aastal pankrotti), teise osa aga transportis 1860. aasta jooksul Saaremaale. 1860. aastal esitas Kuressaare linnavalitsus Liivimaa kubermanguvalitsusele palve lubada Kelchenil Kuressaares trükikoda asutada; luba ka saadi, kuid trükikoja tegevuse kohta Saaremaal andmed puuduvad. Kelcheni ettevõte läks 1860 J. Diesfeldile ja peagi edasi Christian Assafreyle, kes 1863. aastal kolis oma trükikojaga Kuressaarde.
## Viited
Heli Rass

**Heli Rass** (6. november 1951 Ardu külanõukogu, Kose rajoon – 18. aprill 1972 Tallinn) oli eesti laskur.

Ta lõpetas 1970. aastal Elva Keskkooli, õppis aastatel 1970–1972 bioloogiat Tartu Riiklikus Ülikoolis.

Ta suri verevähki, olles selleks hetkeks tõusnud Eesti NSV parimaks naislaskuriks.

## Sportlasena
Laskmist hakkas harrastama 1966. aastal Tartu rajooni spordikoolis Jaan Niinepi juhendamisel. Võistles Jõu liikmena.

Sai aastatel 1969–1971 Eesti NSV meistrivõistlustel üksikaladel 4 hõbe- ja 1 pronksmedali. Püstitas 1969. aastal väikepüssi standardharjutuses 3 × 20 lasku üksikala Eesti NSV rekordi. 

Sai NSV Liidu koolinoorte spartakiaadi laskevõistlustel Jerevanis 1969. aastal võistkondliku 3. koha. Sai NSV Liidu maaspordiühingute meistrivõistlustel 1969. aastal üksikalade 1. ning 1970. aastal 2. ja 3. koha. 

## Tunnustus
*1969 Tartu rajooni parim sportlane
*1970 Tartu rajooni parim sportlane
*1971 NSV Liidu meistersportlane

## Mälestuse jäädvustamine
Elvas on alates 1973. aastast korraldatud Heli Rassi mälestusvõistlust, 2025. aastal korraldatakse juba 53. mälestusvõistlus (inglise keeles *53rd international Heli Rass Memorial*).

## Viited

## Välislingid
*
*Haud Elva kalmistul
IC 2118

**IC 2118** (ka **NGC 1909** ja **Nõiapea udukogu**) on väga nõrk peegeldav udu, mis arvatakse olevat iidne supernoova jäänuk või gaasipilv. 

Udukogu valgustab lähedal asuv sinine ülihiid Riigel, mis paikneb Orioni tähtkujus. Udu asub Eriidanuse tähtkujus, umbes 900 valgusaasta kaugusel Maast. Udukogule annavad sinise värvi tolmuosakesed, mis peegeldavad sinist valgust paremini kui punast. Raadiovaatlused näitavad kogu udukogus märkimisväärset süsinikmonooksiidi eraldumist, mis viitab molekulaarpilvede olemasolule ja tähtede moodustumisele udukogus.

## Viited
Ajuatroofia

**Ajuatroofia** ehk **ajukõhetus** (*atrophia cerebri*) on peaaju närvikoe atroofia, mis tuleneb neuronite arvu vähenemisest ja toob kaasa aju ruumala vähenemise. See võib toimuda kogu ajus ühtlaselt või mõnes konkreetses ajupiirkonnas.

See on tüüpiline mõnede neurodegeneratiivsete haiguste, näiteks Alzheimeri tõve korral, kuigi suurel osal eakatest inimestest täheldatakse vanusega seotud rohkem või vähem väljendunud aju ruumala vähenemist.

## Põhjused
Peale aju ruumala füsioloogilise vähenemise eakatel inimestel võib ajuatroofial olla rida patoloogilisi põhjusi:

* mitut liiki dementsus, näiteks raukusdementsus, vaskulaardementsus ja Lewy kehadega dementsus;
* Alzheimeri tõbi:
*Parkinsoni tõbi;
*laste tserebraalparalüüs;
*Huntingtoni tõbi;
* psühhiaatrilised häired, näiteks skisofreenia ja bipolaarne häire;
* polüskleroos;
*entsefaliit;
*neurosüüfilis;
* prioonidega seotud haigused, näiteks Creutzfeldti-Jakobi tõbi;
*insult;
*alkoholism;
*HIV.

## Sümptomid
Üldistunud atroofia tekitab tavaliselt psühhiaatrilisi sümptomeid, näiteks dementsus, amneesiad, afaasia, ärrituvus, epilepsiahood.

Koldeliste kahjustuste korral sõltuvad sümptomid kahjustuse piirkonnast.

## Diagnoosimine
Diagnoosimiseks kasutatakse radioloogilisi vahendeid, näiteks kompuutertomograafi ja tuumamagnetresonantsi, mis võimaldavad ruumala vähenemise kindlaks teha.

## Ravi
Ajuatroofia ei ole üldiselt pöörduv, kuid selle arengut saab aeglustada eluviisi muutuste ja spetsiaalse raviga.

On esinenud juhtumeid, kus alkoholisõltuvusega seotud ajuatroofia on alkoholi tarvitamisest loobumise korral siiski taandarenenud.

## Viited

## Välislingid
Leksikon

**Leksikon** on tähestikuliselt järjestatud materjaliga teatmeteos, (seletus)sõnaraamat.

Nt. Eestis: "Eesti biograafiline leksikon", "Eesti spordi biograafiline leksikon", "Võõrsõnade leksikon", "Eesti teaduse biograafiline leksikon", 
"Eesti kirjanike leksikon" ja "Eesti kirjanike e-leksikon", "Eesti kirjanduse biograafiline leksikon", "Eesti rahvakultuuri leksikon" jt.

## Viited
Heinrich Johann Hansen

**Heinrich Johann Hansen** (1819 Miitavi Kuramaa kubermang – 22. mai 1900 Peterburi) oli baltisaksa harrastusajaloolane ja raamatukaupmees Narvas.

Heinrich Hansen õppis Peterburis. Asus 1833. aastal Narva, oli ametis Narva kalevivabrikus ja raamatupidaja G. E. Gendt u. Co kaubamajas. 1856. aastal avas ta raamatukaupluse Narvas, mille andis 1867. aastal üle kaupmees J. J. Lantzkyle. Ta oli Narva Suurgildi oldermann. 

Heinrich Hansen oli 1860. aastast Õpetatud Eesti Seltsi liige, 1864. aastal üks Narva Ajaloo Uurimise Seltsi asutajatest. Narva börsihoonesse ehitatud nn gilditoas hakati eksponeerima Narva linna ajalooga seotud vanavara, millega sisuliselt rajati Narva linnamuuseum. Tegevust juhtis seltsi sekretär ja konservaator H. J. Hansen (ametis 1864–1867). Tema teeneks on ka Narva linnaarhiivi korraldamine aastatel 1858–1862. Heinrich Johann Hanseni Narvast lahkumise järel seltsi aktiivne tegevus rauges.  

Heinrich Hansen avaldas uurimusi Narva ajaloost. 

1868. aastal asus elama Peterburi, kus oli Põllumajanduspanga osakonnajuhataja, suri 1900. aastal  Peterburis.

## Isiklikku
Tema isa Johann Jakob Hansen (1786–1867) oli pärit Saksamaalt Eckernfördest, asus 1806. aastal Baltimaadesse, tegutses veinikaupmehena Miitavis ning seejärel Peterburis ja Narvas. Heinrich Hanseni vend, Theodor Conrad  Hansen (1821–1893) oli Venemaa keisririigi finantsametnik, Venemaa Riigipangas ja Balti raudteel, Woldemar Adolf Hansen (1823–1881) oli Paistu Maarja koguduse pastor, Pärnu ja Viljandi kreisi vaimulik koolirevident.

## Teosed
*Geschichte der Narvaschen Kirchen (1855)
*, https://books.google.ee/books?id=P3hNAAAAcAAJ&printsec=frontcover&hl=et&source=gbs%20ge%20summary%20r&cad=0https://bbld.de/0000000117086531
*"Narva linna ajalugu". Näljaaeg Liivi- ja Eestimaal 1695–1697 aastatel

## Vaata ka
*Henrich Hanseni nimeline Narva muinsuste selts

## Viited

## Välislingid
*
Pilar Alegría

**María del Pilar Alegría Continente** (sündinud 1. novembril 1977 La Zaidas Zaragoza provintsis) on Hispaania poliitik, ta on Hispaania Sotsialistliku Töölispartei liige. Ta on 12. juulist 2021 Hispaania haridus-, kutseõppe- ja spordiminister (nii Pedro Sánchez teises valitsuses kui ka Pedro Sánchez kolmandas valitsuses). Alates 21. novembrist 2023 on ta ka Hispaania valitsuse pressiesindaja (Pedro Sánchez kolmandas valitsuses)

Ta sündis aastal 1977 La Zaidas Zaragoza provintsis. Pärast õpetajakoolituse lõpetamist Zaragoza Ülikoolis algkooliõpetaja erialal omandas ta magistrikraadi sotsiaalpedagoogika alal Madridi Complutense Ülikoolis.

Aastal 2008 valiti ta Hispaania parlamendi alamkoja Aragóni esindajaks. Aastal 2015 sai tast haridus-, innovatsiooni- ja teadusministrina Aragóni regionaalvalitsuse liige. Aastatel 2015–2019 oli ta ka Aragóni piirkondliku parlamendi liige.

2019. aasta Zaragoza kohalikel valimistel kandideeris ta Zaragoza linnapeaks. Kuigi PSOE-st sai 10 häälega volikogu tugevaim jõud, linnapead tast ei saanud (linapeaks sai Jorge Azcón).

12. juulist 2021 on ta Hispaania haridus-, kutseõppe- ja spordiminister (nii Pedro Sánchez teises valitsuses kui ka Pedro Sánchez kolmandas valitsuses). Ta on ka alates 21. novembrist 2023 on ta ka Hispaania valitsuse pressiesindaja (Pedro Sánchez kolmandas valitsuses).
Theoz

**Theoz** (sündinud 17. juuli 2005 Rootsis Linköpingis) on Rootsi laulja, sisulooja, tantsija ja näitleja, kes osales 2022. ja 2023. aastal Melodifestivaleni finaalis.
Narva Ajaloo Uurimise Selts

**Narva Ajaloo Uurimise Selts**  (saksa k. *Narvasche Altertums-Gesellschaft*) oli 1864. aastal Narvas asutatud ajalooselts, mille eesmärgiks oli "… Narva ajalooga seotud andmete kogumine ja uurimine ning niisuguste esemete kogumine ja säilitamine, mis võivad omada tähtsust järeltulevate põlvkondade jaoks, sõltumata sellest, mis ajastust need esemed pärinevad." 

Narva börsihoonesse ehitatud nn gilditoas hakati eksponeerima Narva linna ajalooga seotud vanavara, millega sisuliselt rajati Narva linnamuuseum.

Seltsi tegevust kajastati ülevaadetega seltsi toimetistes (*Sitzungsberichte der Narvaschen Alterthums-Gesellschaft*, 1864–1868), mida ilmus kokku 34 numbrit. Lisaks ilmus 1864–1865 neli numbrit *Schriften der Narvaschen Alterthums-Gesellschaft*.

Seltsi tegevust juhtis seltsi sekretär ja konservaator Heinrich Hansen (ametis 1864–1867). Tema teeneks on ka Narva linnaarhiivi korraldamine aastatel 1858–1862. Heinrich Johann Hanseni Narvast lahkumise järel seltsi aktiivne tegevus rauges, ametlikult selts laiali ei läinudki. Selts likvideerus Eesti Vabariigi tekkega, kuna ei leidunud isikuid, kes oleks selle uuesti registreerinud.

## Vaata ka
*Pärnu Vanaaja Uurimise Selts (1896)
*Arnold Soom ja "Narva Ajaloo Selts" =  "Narvasche Historische Gesellschaft" (1931)
*Narva Muinsuskaitse Selts

## Viited
Diocletianuse termid

**Diocletianuse termid** (ladina keeles *Thermae Diocletiani*, itaalia keeles *Terme di Diocleziano*) olid ajalooliselt Rooma suurimad keiserlikud saunad ehk termid, mis tänapäeval on ositi varemeis.

Maximianuse kui kaasvalitseja tellimusel hakati neid rajama hüpokausti põhimõttetel toimivatena 298. aastal, mil Vana-Roomat valitses samaaegselt keiser Diocletianus. Ehitustööd lõppesid pärast nende võimust loobumist ning enne Constantius I Chloruse surma 306. aastal.

Termid toimisid umbes 537. aastani, mil idagoodid halvasid ning hävitasid rüüsteretkede käigus linna veega varustanud akveduktid. 16. sajandil ehitati kompleksi varemetesse renessansi stiilis basiilika ja barokki stiilis kirik, nüüdisajal asub seal lisaks Rooma rahvusmuuseumi filiaal.

## Vaata ka
*Caracalla termid
*Traianuse termid
*Agrippa termid
*Tituse termid

## Viited
Aleksander Eduard Brandt

**Aleksander Eduard Brandt** (19. juuli 1856 Sipa Märjamaa – 15./2. detsember (vkj) 1909 Tallinn) oli trükkal ja raamatukaupmees-kirjastaja Tallinnas.

Aleksander Eduard Brandti isa oli Sipa koolmeister, rändraamatukaupmees, raamatuköitja Tallinnas, Friedrich (Priidik) Brandt (1830–1890).

1879. asutas Aleksander Eduard Brandt esimese, ainult eestikeelset kirjavara müünud raamatukaupluse (1879–1883) ja laenuraamatukogu Tallinnas, milleks ostis ära Mihkel Jürgensi eestikeelse raamatukogu. 1880. aastal omandas ta trükikoja, kus 1882. aastast trükiti ajalehte  “Virulane”. Tegi katse anda Tallinnas välja kirjanduslikku ajakirja “Lindanissa”. Tegeles ka kirjastamisega. 1883. aastal kevadel müüs raamatukaupluse August Buschile ja trükikoja Jaak Järvele.

## Viited
Isabel Rodríguez García

**Isabel Rodríguez García** (sündinud 5. juunil 1981 Abenójaris) on Hispaania poliitik, ta on Hispaania Sotsialistliku Töölispartei liige. Ta on 21. novembrist 2023 Hispaania elamumajanduse ja linnapoliitika minister (Pedro Sánchez kolmandas valitsuses). Varem töötas ta (12. juulist 2021 kuni 21. novembrini 2023) regionaalpoliitika ministri ja valitsuse pressiesindajana Pedro Sánchez teises valitsuses.

Ta sündis aastal 1981 Abenójaris (Ciudad Reali provintsis). 15-aastaselt sai temast Sotsialistliku Noorsooühingu liige. Ta omandas Castilla–La Mancha Ülikoolis õigusteaduse litsentsiaadi kraadi.

2004. aasta Hispaania parlamendivalimistel valiti ta senatisse, saades läbi aegade noorimaks senati naisliikmeks. Aastal 2007 määrati ta Castilla – La Mancha regionaalvalitsuse noortekeskuse peadirektoriks ja aastal 2008 piirkondliku valitsuse pressiesindajaks.

Ta määrati PSOE nimekirja juhiks ja tulevaseks vallavanemakandidaadiks 2019. aasta Puertollano kohalike omavalitsuste valimistel 2019. aastal,[8] PSOE nimekiri teenis 10 volikogu liiget kokku 21-st, tast sai Puertollano vallavanem Ciudad Reali provintsis.

2021. aasta keskel lahkus ta Puertollano vallavanema kohalt. Tast sai 12. juulist 2021 kuni 21. novembrini 2023 Hispaania regionaalpoliitika minister ja valitsuse pressiesindaja Pedro Sánchez teises valitsuses. Kaks aastat hiljem, 21. novembrist 2023 sai tast Hispaania elamumajanduse ja linnapoliitika minister (Pedro Sánchez kolmandas valitsuses).
Hadrianuse vall

**Hadrianuse vall** (ladina keeles *Vallum Hadriani* või *Vallum Aelium*) on kunagise Rooma provintsi Britannia põhjapoolsemat piirijoont tõkkena tähistanud kaitsemüür, mille ladumist ja mörtimisi alustati Hadrianuse valitsusajal aastal 122.

Põhja-Inglismaal kulgeb see 117 kilomeetrit Tyne'i jõe äärsest Wallsendist (idas) kuni Solway lahe äärse Bowness-on-Solwayni (läänes).

Barbarite eest kaitsnud kivimüüri ette ja taha olid kaevatud laiad kraavid, vall ulatus üle Suurbritannia saare, kogu sealses laiuses. Vana-Rooma sõdurid veetsid garnisoniteenistust mööda valli ääres asunuid *[[Rooma castrum|castrum]]*-e, väiksemaid miilikastelle ja vahepealseid turrette. Lisaks kaitserajatise sõjaväelisele otstarbele võidi selle väravaid kasutada tollipostidena.

Idapoolseimas asukohas paiknes oluline *castrum* Segedunum. Lõunakaares kulges vahetult Stanegate'i nimeline maantee, mis ühendas roomlaste asulaid Corstopitum ja Luguvalium. Valli keskmine jagu oli ehitatud peamiselt kaljuseljakule Whin Sill.

1987. aastal määrati vall *Rooma impeeriumi piirialad* tiitli all UNESCO maailmapärandi nimistusse. Tegelikkuses ei ole see mitte kunagi tähistanud Inglise-Šoti piirijoont, kuigi nõnda on seda ekslikult mõnikord kirjeldatud, just kõnekeelselt.

## Vaata ka
*Antoninuse vall
*Londinium

## Viited
Antoninuse vall

**Antoninuse vall** (ladina keeles *Vallum Antonini*) oli kunagise Rooma provintsi Britannia põhjapiiri taguseid maa-alasid nn barbarite eest tõkestanud mätaskindlustus. Piirialale alustati kivivundamentidele eraldava tõkke rajamist keisri Antoninus Piuse korraldusel aastal 142.

Kaledoonlasi heidutama pidanud kaitserajatis ulatus üle Suurbritannia saare kitsuse, kogu sealses laiuses. Šotimaa keskvööndis kulges see 63 kilomeetrit Clyde'i lahe äärsest Old Kilpatrickist (läänes) kuni Forthi lahe äärse Carridenini (idas).

Kaitsevalli kõrgus oli enamasti 3 meetrit ja laius 5 meetrit ning ligikaudu iga 3,3 km järel asusid selle ääres *[[Rooma castrum|castrum]]*-id, kuid ka vähemalt 9 miilikastelli. Harukordne oli ehitisena Arthur's O'on, mis oli kas tempel või võidumonument. Kõigest olenemata ründasid kohalikud valli mitmeid kordi.

Hadrianuse vall, lõunakaares kulgenud provintsi tegelik piirijoon, määrati *Rooma impeeriumi piirialad* tiitli all UNESCO maailmapärandi nimistusse aastal 1987. Antoninuse vall lisati ametlikult tiitli juurde alles aastal 2008.

## Vaata ka
*Hadrianuse vall
*Gaski seljak

## Viited
Benjamin Bramer

**Benjamin Bramer**, ladinapäraselt **Benjaminus Bramerus** (21. veebruar 1588 Felsbergis – 17. märts 1652 Ziegenhainis) oli saksa kunstnik, arhitekt, ehitusmeister, geodeet ja matemaatik. 

Benjamini isa oli David Bramer, kes oli pastor põhiliselt Wittenbergis, aga ka muudel Hesseni aladel. Üles kasvas ta oma kasuisa, matemaatik Jost Bürgi käe all.

Kas 1603. või 1604. aastal suundus ta koos oma kasuisaga Prahasse. 1609. aastal naasis ta Kasselisse. 1612. aastal määras krahv Moritz ta Marburgi lossi ülemehitusmeistriks. 1625. aastal nõustas ta Rheinfelsi lossi ehitustöid. 1635. aastal sai temast Ziegenhaini kindluse juhtiv ehitus- ja finantsnõunik.

Benjamin Bramer tegeles ka matemaatiliste abivahendite arendamisega. 1615. aastal avaldas ta sellealase raamatu.

## Viited
Tommaso Garzoni

**Tommaso Garzoni** (sünninimi **Ottaviano**; märts 1549 Bagnacavallo – 8. juuni 1589 Bagnacavallo) oli Itaalia kirjanik, kes tänapäeval on tuntud eeskätt oma demokraatiakirjelduse ja sõna itaalia keelde toomise tõttu.

Tommaso sündis lihtrahva peres, ent sai siiski korraliku hariduse. 17-aastaselt astus ta Lateraani Regulaarkanoonikute ordusse, mistõttu muutis ka oma nime. Suurema osa oma elust veetis ta Santa Maria di Porto kloostris. Viimasel eluaastal suundus ta kodukülla Piiblit jutlustama, kuid suri ja maeti sealsesse kirikusse. Vahetult enne surma oli ta valitud Ravenna akadeemia liikmeks.

Tema mahukas ja põhiliselt entsüklopeediline kirjanduspärand valmis üheksa viimase eluaasta jooksul. Tema kuulsus jõudis ka Eestisse, kus oli inspiratsiooniks ühele esimesele Eestis kirjutatud kirjandusteosele. Tema tuntumad teosed on "La piazza universale di tutte le professioni del mondo" (1585), kus autor kirjeldab mitmesuguseid tegevusalasid, ja "Le vite delle donne illustri della Sacra Scrittura", mis on täielik Piiblis esinevate naiste kataloog.

## Viited
Peter Lauremberg

**Peter Lauremberg** (ladinapäraselt **Petrus Laurembergus**; sündinud 26. augustil 1585 Rostockis, surnud  13. mail 1639 sealsamas) oli saksa kirjanik ja Rostocki ülikooli õppejõud. 

Peteri isa oli professor Wilhelm Lauremberg. Tema vend oli luuletaja Johann Lauremberg. Peteri poeg Jakob Sebastian Lauremberg oli ajaloolane ja jurist, ka Rostocki ülikooli professor. Tütar Gertrud Lauremberg abiellus Rostocki ülikooli loogikaprofessori Christian Hildebrandiga.

Peter õppis Rostocki ülikoolis meditsiini ja astronoomiat, ning sai aastal 1607 magistrikraadi. Aastal 1608 jätkas ta meditsiiniõpinguid  Leidenis. Aastal 1611 sai Peter Pariisis meditsiinidoktoriks, asudes seejärel filosoofiaprofessorina tööe Montaubani ülikoolis. Aastal 1614 naasis ta Saksamaale, asudes Hamburgis matemaatikat ja füüsikat õpetama. Aastal 1624 hakkas ta Rostocki ülikoolis poeesiat,  matemaatikat ja meditsiini õpetama.  Aastal 1635 valiti ta ülikooli rektoriks. Rostockisse jäi Peter oma surmani aastal 1639.

Peter Lauremberg on esimese saksakeelsse kurioosumite antoloogia avaldaja. Ka kirjutas ta viis flöödipala ja nende eessõnad oma sõbra Petrus Fabriciuse koostatud lauluraamatusse.

Peter Laurembergi järgi on Hamburgis nimetatud kaks tänavat.

## Teoseid

*Procestria anatomica.* Hamburg 1619 (Sissejuhatus anatoomiasse)

*Institutiones Arithmeticae.* Hamburg 1621 (Matemaatikaõpik)

*Porticus Aesculapi.* Rostock 1630 (Sissejuhatus meditsiinile)

*Horticultura.* Frankfurt am Main 1632 (Matthäus Meriani vaselõigetega aiandusõpik)

*Apparatus plantarius.* Frankfurt am Main 1632 (Matthäus Meriani vaselõigetega botaanikaõpik)

*Cynosura Bonae Mentis, Sive Compendiosa, facilis, & dilucida Instititio, Artificiosae Ratiocinationis, quae Vulgo Logica appellatur.* Rostock 1633 

*Acerra philologica, das ist, Zwey hundert außerlesene, nützliche, lustige und denckwürdige Historien*

*Pansophia, sive Paedia Philosophica*, 1633 (entsüklopeedia)

## Viited
Aztec-kood

**Aztec-kood** on kahemõõtmeline vöötkood (2D-maatrikskood), mille töötas 1990. aastatel välja ettevõte Welch Allyn (Smiths Detection). Kood on disainitud nii, et see ei vaja vaikset tsooni, mis teeb selle eriti sobilikuks kasutamiseks ruumipiirangutega olukordades nagu rongi- või lennupiletid. Aztec-kood on standardiseeritud kui ISO/IEC 24778:2008.

## Omadused

Aztec-kood koosneb keskseks paigutatud sihtmärgist ("bullseye") ning seda ümbritsevast spiraalselt laienevast andmeväljast. Selline ülesehitus võimaldab kiiret dekodeerimist isegi keeratud või osaliselt kahjustatud koodi puhul. Kood toetab mitmeid andmevorminguid, sealhulgas binaarset, numbrilist ja tähestikulist teksti, ning sisaldab Reedi-Solomoni veaparandust.

* Ei vaja vaikset tsooni
* Töötab hästi madala kvaliteediga või väikese suurusega trükistel
* Mahutab kuni umbes 3000 tähte või 3750 numbrit
* Valitav veakindlus – võimaldab kuni 33% andmete taastamist

## Kasutusvaldkonnad

Aztec-koodi kasutatakse mitmesugustes valdkondades, kus on oluline kompaktsus, veakindlus ja kiire lugemine:

* Euroopa rongipiletitel, sealhulgas Eestis Elroni e-piletitel
* Lennupiletitel ja mobiilipardakaartidel (näiteks Lufthansa, American Airlines)
* Meditsiiniandmete salvestamisel
* Isikutuvastuses ja dokumentidel

## Võrdlus teiste koodidega

## Ajalugu

Aztec-koodi arendati eesmärgiga pakkuda paindlikumat alternatiivi QR- ja PDF417-koodidele. Selle peamiseks eeliseks sai ruumisäästlikkus ja parem loetavus keerulistes tingimustes. Kood on tänaseks rahvusvaheliselt tunnustatud ja kasutusel kriitilistes valdkondades.

## Standard

* ISO/IEC 24778:2008 – määratleb sümboli struktuuri, kodeerimisviisid ja veakontrolli mehhanismid.

## Viited



## Välislingid

* ISO: Aztec Code Standard
Maxicode-vöötkoodisüsteem

**MaxiCode** on kahemõõtmeline kood; 2D maatrikskood, mille töötas välja United Parcel Service (UPS) 1992. aastal. Koodi eesmärk oli võimaldada kiiret ja täpset info lugemist automatiseeritud sorteerimis- ja jälgimissüsteemides, eriti logistikavaldkonnas. MaxiCode'i kasutatakse laialdaselt rahvusvahelises pakivedudes, kus koodi kõrge lugemiskiirus ja veakindlus on kriitilise tähtsusega.

## Omadused

MaxiCode sümbol koosneb kuusnurksetest moodulitest, mis on paigutatud sümmeetriliselt ümber keskse sihtmärgimustri ("bullseye"). See muster aitab lugemisseadmel kiiresti tuvastada koodi asukohta, pöördenurka ja suurust.

**Põhiomadused:**
* Mõõtmed: fikseeritud suurus, ligikaudu 28 × 28 mm
* Andmemaht: ~93 alfanumeerilist tähemärki põhirežiimis
* Veakontroll: Reed–Solomon-tüüpi veaparandus
* Struktuur: keskne sihtmärk + andmemaatriks

## Töörežiimid

MaxiCode toetab mitut töörežiimi (Mode 0–6), millest igaüks on optimeeritud konkreetseks kasutuseks:

* **Mode 2 ja 3**: struktureeritud saatmisandmed – sisaldavad postikoodi, teenusekoodi ja aadressiinfo
* **Mode 4 ja 5**: üldine andmekodeerimine
* **Mode 6**: täiustatud versioon, millel puudub struktureeritud sõnum, kuid mis toetab täiendavaid sümbolivõimalusi

## Kasutusvaldkonnad

MaxiCode kasutatakse eelkõige:
* logistikakeskustes automaatseks sorteerimiseks
* rahvusvaheliste saadetiste jälgimisel
* tolliformaalsuste kiirendamiseks
* UPS-i pakendimärgistel (standardina)

## Ajalugu

MaxiCode töötati välja 1990. aastate alguses UPS-i poolt, et lahendada kasvava pakimahu probleeme. See pidi võimaldama suurt läbilaskevõimet sorteerimisliinidel, kus pakid liikusid suurel kiirusel ja täpsus oli kriitiline. Erinevalt paljudest teistest vöötkoodidest võimaldas MaxiCode andmeid kodeerida kompaktselt, ilma et oleks vaja suurt puhvertsooni või lugemisseadme täpset joondamist.

## Viited





## Välislingid

* AIM Global: MaxiCode Standard
Valerius Herberger

**Valerius Herberger** (ladinapäraselt **Valerius Herbergerus**; 21. aprill 1562 Fraustadt – 18. mai 1627 Fraustadf) oli saksa kirjanik ja teoloog. 

Valeriuse isa oli köösner Martin Herberger, kes kuulus ka kohalikku meisterlauljate tsunfti. Valeriuse poeg Zacharias Herberger (1591–1631) õppis samuti teoloogiat.

Ta õppis Fraustadti ladina koolis, aastail 1579–1582 aga Freystadtis. Aastail 1572–1584 õppis ta algul Frankfurdis, seejärel Leipzigis teoloogiat. Õpingute lõppedes naasis ta Fraustadti ja hakkas sealses ladina koolis õpetama. Samal aastal abielus ta Anna Rüdingeriga (1568–1629). 1598. aastal suri Fraustadti pastor Leonhard Krenzheim ja Valeriusest sai linnakese esijutlustaja. 1604. aastal tuli sealsel kogudusel oma kirik vastureformatsiooni käigus katoliiklastele tagastada, nii et Valerius ostis Poola värava juures kaks elumaja ja muutis need koguduseruumideks. Ta kirjutas mitmeid kirikulaule, millest tuntuim on "Valet will ich dir geben".

## Teoseid
* *Magnalia Dei de Jesu scripturæ nucleo et medulla* 1601–1612 (teoloogilised esseed Vana testamendi teemadel)
* *Himmelsches Jerusalem *, 1609 (Kommentaarid Ilmutuse raamatule)
* *Passionszeiger*, 1611 (Jutluste kogu)
* *Evangelische Herzpostille*, 1613 (Jutluste kogu)
* *Erklärung des Haus- und Zucht-Buchs Jesus Sirach in 97 Predigten*, 1739
* *Magnalia Dei: die Grossen Thaten Gottes 1-4* (Fricke, 1854)
* *Paradies-Blümlein aus der Lustgarten der 150 Psalmen* ( Otto, 1862)

## Viited
Philipp Camerarius

**Philipp Camerarius** (15. mai 1537 Tübingen – 23. juuni 1624 Nürnberg) oli saksa õigusteadlane ja õpetlane. 

Valeriuse isa oli humanist Joachim Camerarius Vanem ja vend loodusteadlane. 1571. aastal abiellus Philipp Helena Pfinzingiga, neil oli üks poeg ja seitse tütart.

Philipp õppis Pforta ja Meißeni koolides, kus teda õpetas Georg Fabricius. Seejärel veetis ta veidi aega Leipzigis ning jätkas õpinguid 1559. aastal Tübingenis ja aastail 1660-1662 Straßburgis. Aastail 1563–1565 külastas Philipp Itaaliat. Seal arreteeris ta inkvisitsioon, ning Philipp viibis kaks kuud vangistuses. 

1569. aastal sai Philipp Baselis õigusteaduste doktoriks. 1581. aastal sai Philippist vastrajatud Altdorfi ülikooli prokantsler ja seda ametit pidas ta kuni surmani. 

Tema tuntuim teos on "Operae Horarum Subcisivarum, Sive Meditationes Historicae: Continentes accuratum delectum memorabilium Historiarum, et rerum tam veterum, quam recentium singulari studio inuicem collatarum, quae omnia lectoribus et uberem admodum fructum, et liberalem pariter oblectationem affere poterunt". See ilmus kõigepealt 1591. aastal Nürnbergis, 1599. aastal ilmus Frankfurdis selle teine ja täiendatud trükk. 1600. aastal lisas katoliku kirik raamatu "Index Librorum Prohibitorumisse".

## Viited
Shawarma box

----

**Shawarma box** (tuntud ka kui *shawarma karp*, *šašlõkiboks* või lihtsalt *boks*) on kiirtoit, mis koosneb tavaliselt riisist, friikartulitest, salatist ning shawarma-stiilis lihast, mida serveeritakse karbis. Shawarma box on populaarne roog mitmetes Euroopa ja Lähis-Ida riikides ning see on viimasel kümnendil saanud populaarseks ka Eestis, eriti noorte seas.

#### Koostisosad ja serveerimine
Shawarma box koosneb tavaliselt järgmistest komponentidest:

* **Liha**: Tavaliselt grillitud või vürtsitatud kana-, veise- või lambaliha, mis on viilutatud shawarma-stiilis. Mõnes variandis kasutatakse ka kebabi või döneri liha.
* **Riis või friikartulid**: Mõnes versioonis kasutatakse mõlemat, valik antakse sageli kliendile.
* **Värske salat**: Salat sisaldab tihti tomatit, kurki, kapsast ja punast sibulat.
* **Kastmed**: Populaarsed on küüslaugukaste, tšillikaste, jogurtikaste või spetsiaalsed majoneesi-põhised kastmed.

Kõik koostisosad serveeritakse ühes karbis, mis teeb roa mugavalt kaasavõetavaks ja sobivaks kiirtoiduks.

#### Päritolu
Shawarma ise pärineb Lähis-Idast. Shawarma box on aga moodsam hübriidne roog, mis sai alguse kiirtoidu kioskites ja tänavatoidukultuuris, eriti Euroopa suurlinnades, kus erinevate kultuuride köögid ristuvad.

Täpset päritolu on keeruline määrata, kuid shawarma boxi kui kontseptsiooni populariseerimine toimus tõenäoliselt 2000. aastate lõpus ning see levis kiiresti noorte seas, kellele meeldib toidu lihtne formaat ja rikkalik maitse.

#### Populaarsus Eestis
Eestis sai shawarma box laiemalt tuntuks 2010. aastatel, eriti öötoiduna ja kiirtoidukioskites. Tallinnas ja Tartus on mitmeid söögikohti, mis on spetsialiseerunud just shawarma boxide pakkumisele. Nõudlus selle roa järele on kasvanud eriti õhtusel ja öisel ajal, olles tihti valikuks pärast pidu või kiireks lõunasöögiks.

#### Variatsioonid
Shawarma boxil on mitmeid variatsioone, sõltuvalt regioonist ja söögikoha stiilist:

* **Taimetoitlased versioonid**: falafel, grillitud köögiviljad.
* **Spetsiaalsed kastmed**: näiteks mango-chili, hummus või tahini.
* **Ekstra lisandid**: juust, marineeritud köögiviljad, tortilla-viilud.

#### Vaata ka

* Kebab
Ken Carson

**Kenyatta Lee Frazier Jr.** (esinejanimega **Ken Carson;** sündinud 11. aprillil 2000 Atlanta, Georgia) on USA räppar ja plaadiprodutsent. 

Carson pälvis alguses tähelepanu oma SoundCloudi väljaannete ja koostööga Atlanta räppari Destroy Lonelyga. 2019. aastal sõlmis Carson lepingu Playboi Carti plaadifirmaga Opium, mis on Interscope Recordsi jäljend, et anda välja oma debüütstuudioalbum "Project X" (2021).

Tema teine ​​album "X" (2022) pääses negatiivse kriitika kiuste Billboard 200 edetabelisse. Tema kolmas stuudioalbum "A Great Chaos" (2023) saavutas edetabelis 11. koha ja pälvis kriitikutelt soojema vastuvõtu. Albumi luksväljalaskel ilmunud singel "Overseas" tõi talle esimese Billboard Hot 100 koha. Carson andis oma neljanda albumi "More Chaos" välja oma 25. sünnipäeval 11. aprillil 2025. Album jõudis Billboard 200 edetabelisse.
Õlg

**Õlg**  on inimese kehaosa, mis ulatub kaelast õlanukini (see kaasa arvatud).Õlg koosneb mitmest luust, liigesest, lihasest, kõõlusest ja sidemest, võimaldades laia liikumisulatust ja paindlikkust. Õla keerukas anatoomia tagab ülajäseme suure liikuvuse, kuid muudab selle ka vastuvõtlikuks vigastustele.  

## Anatoomia

### Luud
Õla moodustavad kolm peamist luud:

* Õlavarreluu: pikk luu, mis ulatub õlast küünarnukini.
* Abaluu: kolmnurkne lame luu, mis paikneb selja ülaosas ja moodustab õlaliigese pesa.
* Rangluu: S-kujuline luu, mis ühendab rinnaku abaluu kaudu õlavarreluuga.

### Liigesed
Õlas on mitu liigest, mis võimaldavad mitmesuunalist liikumist:

* Õlaliiges: kuul-pesa tüüpi liiges, mis ühendab õlavarreluu pea ja abaluu glenoidiõõnsuse. See liiges võimaldab suurt liikuvust, kuid on vähem stabiilne.
* Akromioklavikulaarliiges: ühendab abaluu akromioni ja rangluu.
* Sternoklavikulaarliiges: ühendab rangluu rinnakuga.
* Abaluurindmiku liiges: mitteklassikaline liiges, kus abaluu liigub rinnakorvi suhtes.

### Lihased ja kõõlused
Õla liikumist ja stabiilsust tagavad mitmed lihased ja kõõlused:

* Rotaatormansett: nelja lihase rühm, mis stabiliseerib õlaliigest ja võimaldab pöörlemist.
* Deltalihas: katab õlaliigest ja võimaldab käe tõstmist.
* Pektoralis major ja latissimus dorsi: suured lihased, mis osalevad käe liigutamises ette, taha ja küljele.

### Kõhr ja sidemed

* Glenoidlabrum: fibro-kõhrjas struktuur, mis süvendab abaluu glenoidiõõnsust ja suurendab õlaliigese stabiilsust .
* Liigesekapsel: ümbritseb õlaliigest ja sisaldab sünoviaalvedelikku, mis vähendab hõõrdumist.

## Funktsioon
Õlg võimaldab mitmesuguseid liigutusi:

* Fleksioon ja ekstensioon: käe liigutamine ette ja taha.
* Abduktsioon ja adduktsioon: käe liigutamine kehast eemale ja keha poole.
* Sisemine ja välimine rotatsioon: käe pööramine sissepoole ja väljapoole.
* Circumduktsioon: käe ringliikumine.

Õla suur liikuvus võimaldab keerukaid tegevusi, nagu viskamine, tõstmine ja ronimine.

## Viited
Pluus

**Pluus** on ülakeha kattev kerge riideese, millel on tavaliselt varrukad ja mis võib olla eest kinnisega. 

Pluusi kantakse nii igapäevase rõivana kui ka pidulikumatel puhkudel ning seda seostatakse eelkõige naisterõivastega, kuigi ajalooliselt on sarnaseid rõivaid kandnud ka mehed.

Sõna blouse pärineb prantsuse keelest ning tähistas algselt avara lõikega tööpluusi. 19. sajandil kandsid selliseid rõivaid peamiselt töölised ja talupojad, kelle jaoks oli oluline rõiva praktilisus ja liikumisvabadus. Hiljem hakkas pluus levima ka naisterõivastuses, kus see muutus järk-järgult iseseisvaks rõivaesemeks. 20. sajandil kujunes pluus naiste garderoobi igapäevaseks osaks ning selle lõiked, kaunistused ja materjalid muutusid väga mitmekesiseks. 

Tänapäeval valmistatakse pluuse nii klassikalise kui ka moodsa lõikega ning neid kantakse nii töö- kui vabaajarõivana. Levinumate materjalide hulka kuuluvad näiteks puuvill, siid, polüester, viskoos ja linane. Erinevad kangad annavad pluusile erineva välimuse ja kandmismugavuse.

## Vaata ka
*Päevasärk

## Viited
Milleri risttee

**"Milleri risttee"** (**"Miller's Crossing"**) on 1990. aastal valminud Ameerika Ühendriikide neo-noir-gängsterifilm, mille stsenaristid, lavastajad ja produtsendid on vennad Coenid (Joel ja Ethan Coen) ning mille peaosatäitjad on Gabriel Byrne, Marcia Gay Harden, John Turturro, Jon Polito, J. E. Freeman ja Albert Finney. Süžee puudutab kahe rivaalitseva jõugu vahelist võimuvõitlust ja seda, kuidas peategelane Tom Reagan (Byrne) mängib mõlemad pooled üksteise vastu.

2005. aastal valis ajakiri Time "Milleri risttee" 100 parima filmi hulka.  Richard Corliss nimetas seda "noir'iks, millel on nii kerge puudutus, et film näib hõljuvat tuule käes nagu läbi metsa purjetava fedora frisbee".

## Sünopsis
Linn USA idaosas, aastal 1929, alkoholikeelu aeg. Linn on maffiabosside käes, linnapea ja politseiülem on maffiapealik Leo (Albert Finney) käpa all. Ta usub, et kõik on kontrolli all, ega aimagi, et Tom, tema parem käsi, tema armukesega voodis aega veedab. Kui rivaalitsev itaalia maffiapealik Johnny Caspar (Jon Polito) armukese venna pead nõuab, keeldub Leo, päästes valla verise maffiasõja.

## Inspiratsioon
Milleri risttee on tugevalt mõjutatud ulmeromaanide autori Dashiell Hammetti loomingust, eriti filmidest "Punane lõikus" ja "Klaasist võti", aga ka teistest Warner Brosi klassikalistest gängsterifilmidest.

## Viited
Vaese mehe kartulid

**Vaese mehe kartulid** (hispaania keeles *patatas a lo pobre*) on Andaluusia köögi kartuliroog. Roa valmistamiseks praetakse õhukesteks viiludeks lõigatud kartulid oliiviõlis koos sibulaga pehmeks. Seejärel õli kurnatakse ning maitsestamiseks lisatakse kuumale praepannile küüslauk, petersell ja äädikas. Kartuleid võib serveerida ka munaga. Lisaks võib kasutada ka teisi koostisosi, nagu paprika, küüslauk ja veiniäädikas.

## Vaata ka
* Vaese mehe eine

## Viited
Evelin Lestal

**Evelin Lestal** (sündinud **Otiilie Henriette Oinberg**; 1940–1950 **Evelin Orgla**; 1. detsember 1925 Räpina vald, Võrumaa – 14. juuni 1996 Tartu) oli lauatennisist ja treener. 

Isa oli ehitustööline, ema põllutööline. Õde ja vend surid lastena. Kui Evelin sai kolmeaastaseks, kolis pere Tartusse.

Ta lõpetas 1943. aastal Tartu tütarlaste gümnaasiumi. 

Mängis Tartu Spartakis võrkpalli ja harrastas mootorrattasporti, lauatennisele pühendus 23-aastaselt. Võitis 1953–1962 Nõukogude Liidu individuaalsetel meistrivõistlustel 22 medalit (sh 10 kulda) ja võistkondlikult 9 medalit (sh 3 kulda). Eesti individuaalsetel meistrivõistlustel sai 1951–1968 kokku 41 medalit: 31 kulda, 9 hõbedat ja 1 pronksi. Seitsmel aastal (1953, 1954, 1957, 1958, 1960, 1961, 1965) oli kõigis kolmes mänguliigis Eesti meister. Tuli 3 korda naiskondlikult ja 6 korda võistkondlikult Eesti meistriks. Võitis Nõukogude Liidus võistelnud maailma tippmängijaid, näiteks maailma- ja Euroopa meistreid Maria Alexandrut (Rumeenia), Éva Kócziáni ja Lívia Mossóczyt (mõlemad Ungari), välismaale võistlema teda poliitilistel põhjustel ei lubatud. Kuulus Spartaki järel ka Tööjõureservide liikmeskonda. 

NSV Liidu meistersportlane alates 1954. aastast. 

Perioodil 1945–1960 oli ta Eesti naissportlane, keda kujutati kõige sagedamini ajakirja Kehakultuur kaanepiltidel.

Ta töötas alates 1959. aastast treenerina, 1960. aastatel lühikest aega ka Soomes. 

Aastatel 1970–1980 oli ta Tartu Riikliku Ülikooli kehakultuuriteaduskonna õppejõud. Tema õpilaste hulgas on Ülle Hüva, Rein Lindmäe, Elmo Kivits, Anne Mardimäe ja Evi Laager. 

Eesti NSV teeneline treener (1968). 

Alates 2005. aastast korraldatakse tema mälestusvõistlust.

## Viited
Mónica García Gómez

**Mónica García Gómez** (sündinud 16. jaanuaril 1974 Madridis) on Hispaania anestesioloog ja poliitik, praegune erakonna Más Madrid koordinaator Madridi volikogus.

Ta sündis aastal 1974 Madridis. Ta omandas Madridi Complutense Ülikoolis meditsiini ja kirurgia litsentsiaadi, saades anestesioloogia spetsialistiks.
Kalev Jõgiste

**Kalev Jõgiste** (sündinud 9. veebruaril 1963 Võrus) on eesti metsateadlane. 

## Haridus
Lõpetanud Eesti Põllumajanduse Akadeemia 1989. aastal.

Kaitses doktorikraadi (filosoofiadoktor metsateaduse erialal) 1998. aastal teemal „Individuaalse puu kasv ja uuenemise seaduspärasused hariliku kuuse ja kase segapuistus“. 

## Teenistuskäik
Aastatel 2003–2004 oli Metsandusliku Uurimisinstituudi direktor. Aastatel 2005–2017 oli EMÜ metsandus- ja maaehitusinstituudi metsabioloogia osakonna juhataja. 

EMÜ metsaökoloogia professor aastatel 2009–2019.

Aastatel 2010–2011 töötas Fulbright stipendiaadina Minnesota Ülikooli juures. 

Alates 2022. jaanuarist töötab Eesti Maaülikoolis vanemteaduri ja kaasprofessori ametikohtadel.

## Teadustöö
Peamisteks uurimisteemaks metsaökosüsteemide dünaamika ja häringuökoloogia. Juhtinud sihtfinantseeritavate teadusteemade „Looduslike häringute ja inimtegevuse mõju metsaökosüsteemide dünaamikale ja mitmekesisusele“ (01.01.2003–31.12.2007) ja „Muutuvate kliimatingimuste mõju boreaalse ja parasvöötme metsade häiringurežiimile“ (01.01.2008–31.12.2013) täitmist. Avaldanud üle 100 teadustöö.

## Tunnustus
Talle on 2017. aastal omistatud Eesti Vabariigi teaduspreemia põllumajandusteaduste alal teadustöö "Häiringurežiimi ja ainevoogude tähtsus boreaalse ja hemiboreaalse vööndi metsade majandamisel" eest (koos Marek Metslaidi ja Kajar Kösteriga).

## Muu
Koordineerinud aastatel 2002–2017 SNS FORDISMAN uurimisvõrgustikku, mis ühendab metsahäiringuid uurivaid teadlasi. Läti Teaduste Akadeemia välisliige. Kalev Jõgiste juhendamisel on kaitstud 7 doktorikraadi. Alates 2022. aastast Eesti Maaülikooli akadeemilise eetika komisjoni liige.

## Viited

## Välislingid
* Juubel | Metsateadlane Kalev Jõgiste 60. Õhtuleht, 10. aprill 2023.
* Kliimamuutus võib viia Eesti metsadest kuusepuud. Novaator, 12. aprill 2023.
* Uue metsanduse otsinguil. Raplamaa sõnumid, 7. oktoober 2024.
* Maaülikooli metsateadlased uurivad metsade jätkusuutlikku majandamist jõgede kallastel. Õhtuleht, 27. juuni 2024.
* Alles vaid 7000 isendit: Eesti põtrade arvukus on drastiliselt vähenenud. Maaleht, 2. oktoober 2024.
ISO 9000-standard

**ISO 9000** viitab kvaliteedijuhtimissüsteemide (QMS) standardite kogumile, mille on välja töötanud **Rahvusvaheline Standardiorganisatsioon (ISO)**. Need standardid aitavad organisatsioonidel tagada, et nende tooted ja teenused vastavad klientide ja sidusrühmade nõuetele ning seaduslikele ja regulatiivsetele nõuetele.
----

### 🔹 ISO 9000 seeria peamised standardid

* **ISO 9000**: Selgitab kvaliteedijuhtimise põhikontseptsioone ja terminoloogiat.
* **ISO 9001**: Määratleb nõuded kvaliteedijuhtimissüsteemile. See on kõige tuntum ja see on ka standard, millele saab sertifitseerida.
* **ISO 9004**: Annab juhiseid tulemuslikkuse ja kvaliteedi parandamiseks, läheb kaugemale ISO 9001 nõuetest.
* **ISO 19011**: Suunised juhtimissüsteemide auditeerimiseks.

----

### 🔹 ISO 9001 põhialused

# Kliendikesksus
# Juhtimine ja juhtkonna roll
# Töötajate kaasatus
# Protsessipõhine lähenemine
# Pidev parendamine
# Tõenduspõhine otsustamine
# Suhete juhtimine (nt tarnijatega)

----

### 🔹 Miks see on oluline?

* Parandab protsesside tõhusust ja tootekvaliteeti
* Suurendab klientide rahulolu
* Aitab järgida seadusandlust ja määrusi
* Edendab pidevat parendamist ja riskipõhist mõtlemist